Regering besluit om SAL in ondernemingsredding te plaas(Argieffoto: Henk Kruger/ANA) Die regering het besluit om die sukkelende Suid-Afrikaanse Lugdiens (SAL) in vrywillige ondernemingsredding te plaas. Dr. Dirk Hermann, bestuurshoof van Solidariteit, het Woensdag in ŉ verklaring gesê die regering het tot sy verbasing besluit om nie Solidariteit se aansoek om ondernemingsredding te opponeer nie. Solidariteit het in November dié aansoek gebring. Volgens Hermann het die regering verlede week nog regsbriewe aangestuur waarin hulle aangedui het dat hulle die aansoek gaan opponeer. “Ons vind die vinnige omdraai baie vreemd,” het Hermann gesê. Solidariteit sal Donderdag Tito Mboweni, ministers van Finansies, Pravin Gordhan, minister van openbare ondernemings, en die lugdiens se regsverteenwoordigers by die adjunk-regter‑president van die Suid-Gautengse Hooggeregshof in Johannesburg ontmoet om die proses vorentoe te bespreek. Hermann het in die verklaring gesê die regering se besluit om die SAL onder vrywillige ondernemingsredding te plaas, is nie vrywillig nie, maar eerder in reaksie op Solidariteit se aansoek. “Hulle probeer waarskynlik nou om beheer oor die proses te kry nadat hulle besef het Solidariteit gaan slaag,” voer Hermann aan. Hoe dit ook al sy, dié besluit is verwelkom. Alf Lees, ŉ DA-lid van die staande komitee oor openbare rekeninge in die parlement (Scopa), het in ŉ verklaring gesê die DA is verheug dat Gordhan op die SAL se tweede beste opsie naas likwidasie besluit het. Volgens Lees het die DA reeds lankal aangevoer dat ondernemingsredding die enigste lewensvatbare opsie is om te verhoed dat die SAL enige verdere las op die ekonomie en die belastingbetaler plaas. Maroela Media het vroeër berig die blote indien van die aansoek gaan ŉ groot invloed hê op die toekoms van die lugredery, want dit beteken die hof word gevra om ŉ ondernemingsreddingspraktisyn met omvattende magte aan te stel om die lugredery te red. As ondernemingsredding geaktiveer word, sal finansiële ooreenkomste slegs deur die ondernemingsreddingspraktisyn aangegaan kan word.